คือเมื่อวันศุกร์ตอนเย็น รู้ว่าแถวบ้านติดโควิดแล้วรู้สึกเครียดมาก พอวันเสาร์ตื่นมา เวียนหัวทั้งวันไม่หายค่ะ วัดไข้ดู ได้36.7–37.2 ทั้งวัน กินยาแล้วแต่ก็ไม่เบา เป็นมาจนถึงวันจันทร์ แต่พอวันนี้ เวลาเดินหรือทำอะไรรุ้สึกปกติ แต่เวลานอนก็คือเวียนหัวเหมือนเดิม อาการนี้คืออะไรคะ ไม่มีอาการไอ หรืออะไรนะคะ แค่เวียนหัวเวลาก้มแล้วเงย คอยจะหน้ามืด ปวดหัว3วันติด
สวัสดีค่ะ อาการเวียนหัว ปวดหัว อาจเกิดจาก- มีการติดเชื้อชนิดต่างๆ แต่ก็มักจะมีไข้ และอาการอื่นๆ ตามแต่ละโรคร่วมกันไป ซึ่งหากวัดอุณหภูมิร่างกายได้ประมาณ 36.7-37.2 ก็น่าจะยังไม่มีไข้ค่ะ สำหรับโรคโควิด 19นั้น หากเป็นก็น่าจะมีไข้ชัดเจน รวมถึงมีอาการอื่นๆ อีก เช่น ไอ เจ็บคอ จมูกไม่ได้กลิ่น ลิ้นไม่รับรส เป็นต้น- ร่างกายขาดน้ำ เช่น จากการดื่มน้ำน้อย เสียเหงื่อมาก มีท้องเสีย มีประจำเดือนมามาก- มีภาวะโลหิตจาง- จากความเครียด วิตกกังวล- การนอนหลับพักผ่อนไม่เพียงพอ- การใช้สายตาทำงานมากไป หรือจ้องโทรศัพท์มือถือและคอมพิวเตอร์นานๆแต่หากอาการเวียนหัวที่เป็น มีลักษณะแบบบ้านหมุน (vertigo) สาเหตุจะได้แก่- โรคของหู เช่น ตะกอนหินปูนในหูชั้นในหลุด หรือ โรคหินปูนในหูชั้นในเคลื่อน (BPPV) โรคน้ำในหูไม่เท่ากัน (Meniere's Disease) หูชั้นในอักเสบ (labyrinthitis) จากการติดเชื้อของหูชั้นกลาง หรือเป็นภาวะแทรกซ้อนจากการติดเชื้อซิฟิลิส ไวรัสต่างๆ การใช้ยาบางชนิดที่มีผลต่อระบบประสาททรงตัวในหูชั้นใน เป็นต้น- เนื้องอกของประสาททรงตัว เนื้องอกในสมอง- ความผิดปกติของระบบไหลเวียนโลหิตที่ทำให้เลือดไปเลี้ยงสมองรวมถึงระบบประสาททรงตัวไม่พอ เช่น ในผู้ที่มีไขมันในเลือดสูง ความดันโลหิตสูง สูบบุหรี่ เป็นเบาหวาน เลือดข้นกว่าปกติ หัวใจเต้นผิดจังหวะ โรคหลอดเลือดหัวใจตีบ โรคกระดูกคอเสื่อม เป็นต้นแนะนำในเบื้องต้นควรนอนหลับพักผ่อนให้เพียงพอ ลดความเครียดที่มี ดื่มน้ำเปล่าเยอะๆ เปลี่ยนท่าเวลานั่งหรือนอนช้าๆ หลีกเลี่ยงเครื่องดื่มที่มีแอลกอฮอล์และคาเฟอีน เป็นต้น หากมีอาการเวียนหัวมาก อาจลองทานยาแก้เวียนหัว เช่น dimenhydrinate (ไดเมนไฮดริเนต), betahistine (เบต้าฮีสทีน), cinnarizine (ซินนาริซีน) เป็นต้น และหากมีอาการปวดหัวร่วม ก็ทานยาแก้ปวดร่วมไปด้วย เช่น พาราเซตามอล เป็นต้น หากอาการยังไม่ดีขึ้น ก็ควรไปพบแพทย์เพื่อตรวจรักษาค่ะ หรือหากกังวลมากว่าจะมีการติดโควิด 19 หรือไม่ หรือได้ไปสัมผัสใกล้ชิดกับผู้ที่ติดเชื้อมาก่อน ก็อาจลองซื้อชุดตรวจโควิดด้วยตนเอง (Antigen test kit) มาลองตรวจดูในเบื้องต้นก่อนค่ะ